Van Breda-vonnis verwelkom | Maroela Media
Senior staatsaanklaer Susan Galloway het Donderdag breed geglimlag toe die veroordeelde moordenaar Henri van Breda (23) drie lewenslange vonnisse opgelê is vir die moorde op sy ouers en broer.
Megan Blows, wat Galloway bygestaan het, het ook geglimlag terwyl kollegas hulle gelukgewens het met hul uitstekende werk in dié opspraakwekkende saak.
Eric Ntabazalila, woordvoerder van die nasionale vervolgingsgesag (NVG), het ná die vonnisoplegging gesê: "Dit was 'n lang drie jaar, veral omdat daar met omstandigheidsgetuienis gewerk moes word. Daar moet krediet gegee word aan die twee spanne, die polisie van Stellenbosch en die twee advokate van die NVG," het Ntabazalila gesê.
"[Van Breda] het verskeie kere volgehou hy is onskuldig en hy het nie daardie misdade gepleeg nie. Hy beweer dit was 'n swart man, 'n inbreker. Ongelukkig vir hom kon ons nie daardie swart man opspoor nie."
Van Breda se regspan het reeds aangedui dat hulle teen die skuldigbevinding en vonnis sal appelleer.
Intussen het die Suid-Afrikaanse Polisiediens (SAPD) ook Van Breda se vonnis verwelkom. Lt.genl. Khombinkosi Jula, die Wes-Kaapse polisiekommissaris, het die ondersoekspanne en die span van die NVG gelukgewens met die saak.
Jula het ook van die geleentheid gebruik gemaak om te beklemtoon hoe belangrik dit is om 'n misdaadtoneel te bewaar om 'n sterk saak voor die hof te bring. "Teen die einde van die verhoor het die hof aanvaar dat daar geen vingerafdrukke, onbekende DNS, gedwonge toegang tot die eiendom of 'n oortreding van sekuriteit in die De Zalze-landgoed was nie," het hy gesê.
Hy het die mense wat destyds in Januarie 2015 eerste op die misdaadtoneel was geloof dat hulle verseker het die misdaadtoneel word nie onnodig versteur nie. "Die SAPD hoop dat dié vonnis ook die moraal van polisiebeamptes wat elke dag daar buite gemeenskappe moet beveilig, 'n hupstoot sal gee."
Jammer Daar is nie n swaarder vonnis nie.
Senior Staatsaanklaer, Susan Galloway en Megan Blows, julle verdien elk 'n medalje. Jul het op jul punte gestaan. En geregtigheid het geskied!
Parool moet gestop word oor 25 jaar.
Well done aan die advokate – knap gedaan!!! Julle verdien 'n Bells….. of 2
Onbevoeg om 'n vuurwapen te gebruik! Ek dink nie hy sal dit mis nie, hy gaan op die veiligste plek wees. Daar mag dalk ander wapens wees. Sit sal jy sit, boetie. Mooi so aan al die betrokke partye. Nou moet geregtigheid net geskied vir die ander moordsake wat hangend is, almal moet sekerlik oor dieselfde kam geskeer word.